江月亭
作者：馮時行
朝代：宋

paragraphs: 張家作亭跨江月，久欲題詩詩思竭。
今朝龍泉寶函來，豈亦索詩光貝闕。
忽憶曩時醉亭上，笑倚長松清興發。
波光浩渺蕩樽俎，夜色鮮明見毫髮。
是時披襟揖灝氣，蠲滌肺肝洗塵骨。
歸來至今忽想像，猶覺人寰可超越。
會當月夕駕煙槳，吹笛呼龍出龍窟。
蓬萊方丈儻可尋，借我長風泛溟渤。